Die Verenigde State se nasionale krieketspan (Engels: United States national cricket team) is die nasionale krieketspan van die Verenigde State (VSA) en verteenwoordig dié land in internasionale krieket. Krieket word in die Verenigde State deur VSA Krieket (Engels: USA Cricket, USAC) beheer. Die span is voorheen bestuur deur die Amerikaanse Krieketvereniging (United States of America Cricket Association, USACA) wat in 1965 ’n geassosieerde lid van die Internasionale Krieketraad (IKR) geword het. In Junie 2017 is die Amerikaanse Krieketvereniging deur die IKR weens kwessies oor bestuur en finansiering geskors en die Amerikaanse span was tydelik onder toesig van die IKR Amerikas, totdat ’n nuwe erkende beheerliggaam gestig is. In Januarie 2019 is amptelik geassosieerde lidmaatskap aan VSA Krieket toegestaan. Die wedywering met die Kanadese nasionale krieketspan is so sterk in krieket as wat dit in enige ander spansport is en albei spanne ding jaarliks om die K.A. Auty-beker mee. Die wedstryd tussen die twee lande is in der waarheid die oudste internasionale wedywering in krieket en is reeds in 1844 uitgespeel. Vir ’n eeu en ’n half het die Verenigde State selde teen ander nasionale spanne te staan gekom.